Almal gee nou vir Rassie raad | Maroela Media
Peter de Villiers – hou by Springbokke se tradisionele sterkpunte, is sy raad aan Rassie Erasmus (Foto: Facebook)
Wanneer sake vir 'n rugbyspan reg verloop, het 'n afrigter baie vriende en oënskynlik min vyande. Maar wanneer sy span begin verloor en die druk begin teen hom opbou, sal hy al hoe meer raad van langs die kantlyn af kry.
Dis heeltemal normaal. Die kritiek is dikwels geregverdig en in baie gevalle opbouend, hoewel die Springbokafrigter, Rassie Erasmus, sekerlik die papelellekoors sal kry as hy dit lees.
Die oud-Springbok-afrigter, Peter de Villiers, wat in sy afrigtingstermyn moontlik die beste Springbokspelers en -span geërf en toe afgerig het, het dié week in 'n onderhoud op stuff.co.nz gesê die Bokke moenie die All Blacks probeer na-aap nie en moet volgens hul tradisionele sterkpunte bly speel.
As jy die regte spelers het wat die nodige vaardighede van jongs af geleer het, stem ek 100% daarmee saam.
Ook wanneer daar nie druk van bo af is om transformasie voorop te stel nie.
De Villiers het van alle Bok-afrigters die beste vertoningslys teen die All Blacks sedert 1992 (Kitch Christie uitgesluit, want hy het in sy termyn die Bokke net een keer teen die All Blacks afgerig toe hulle in 1995 die Wêreldbeker-eindstryd met 15-12 gewen het).
Onder De Villiers het die Bokke die All Blacks die eerste keer nóg in Dunedin geklop en die jaar daarna ook in Hamilton. Onder De Villiers het die Bokke vyf oorwinnings in 11 toetswedstryde teen die All Blacks behaal, vir 'n wenpersentasie van 45,5%.
Maar onthou gerus dat De Villiers wêreldbrekers soos 'n jong Beast Mtawarira, Bismarck du Plessis, Bakkies Botha, Victor Matfield, Schalk Burger, Juan Smith, Heinrich Brüssow, Joe van Niekerk, Fourie du Preez, Jean de Villiers, Jaque Fourie, Frans Steyn en Bryan Habana gehad het om uit te kies.
♦ Brendan Venter, die oud-Springbok-senter en die Springbokke se afrigterskonsultant onder Allister Coetzee, lig in sy weeklikse rubriek wat in Nieu-Seeland verskyn het, drie punte uit hoe om die All Blacks te klop.
Volgens Venter kan Saterdag se toetswedstryd in Wellington die waterskeiding vir Erasmus se afrigtersloopbaan wees. Die gety het juis erg teen Coetzee in 2017 gedraai toe die Bokke met 0-57 in Albany vermorsel is en nog só 'n vertoning kan ook Erasmus se kop eis.
Venter sê die Bokke het dié dag van hul wedstrydplan afgewyk en dit kan nie bekostig word nie. Hulle moet takties ook net so goed soos die All Blacks skop en hul besit soos kleinood beskerm.
Sodoende kan die All Blacks verhinder word om hul dodelike teenaanvalle te loods.
En dan, die heel belangrikste: Erasmus moet vir die volgende drie toetswedstryde (twee keer teen die All Blacks en een keer teen die Wallabies) nie meer proefnemings doen nie en sy beste span kies.
Ja, dis wat almal wil hê, hoewel die Bokke steeds tekort kan skiet om die All Blacks te klop, omdat die erosie van swak afrigting op laer vlakke jare gaan neem om te herstel.
Uit Nieu-Seeland word daar juis bespiegel dat Erasmus dit na alle waarskynlikheid sal doen, maar dit sal baie interessant wees om te sien hoe dit aanvaar sal word as daar net vier spelers van kleur in die beginspan is.
Brendan Venter Losgemaal Peter de Villiers
Hier is nog een, lees Dok Craven se boek, maak dit jou eie, koester dit.
Peter het met Jake White se ou span gewen. Wie onthou sy / ons Wêreldbeker? Wat was oor toe hy loop?
Hy kan nou sy nek uitsteek want hy het n baie goeie springbok span geerf wat al reeds geweet het wat om te doen. Gaan kyk die spelers wat daardie tyd gespeel het.
WIE GAAN VIR ERASMUS DIE TREKPAS GEE, HYSELF AS DIREKTEUR VAN RUGBY? HY DOEN MAAR NET PRESIES DIT WAARVOOR SARU HOM AANGESTEL HET.
Hy kan nou sy nek uitsteek met raad want hy het n baie goeie springbok span geerf van die vorige afrigter. Gaan kyk die kwaliteit spelers het gespeel en hoeveel kwota spelers was in sy span gewees.